S-176/2017

Mál þetta, sem þingfest var 23. nóvember sl., og dómtekið fimmtudaginn 30. nóvember sl., er höfðað með ákæru lögreglustjórans á Suðurlandi þann 18. september sl., á hendur Á-kk-þgf L-kk-þgf Á-kk-þgf, til heimilis að Þverbrekku 6, Kópavogi,

fyrir umferðar- og fíkniefnalagabrot

með því að hafa, miðvikudaginn 26. júlí 2017, ekið bifreiðinni […] um Austurveg og Langholt á Selfossi, sviptur ökuréttindum ævilangt, undir áhrifum áfengis (vínandamagn í blóði 0,59‰) og óhæfur til að stjórna bifreiðinni örugglega vegna áhrifa amfetamíns, metamfetamíns, tetrahýdrókannabínólsýru og tetrahýdrókannabínóls og fyrir að hafa umrætt sinn haft í vörslu sinni 11,63 g af maríhúana sem lögregla fann við leit í bifreiðinni […].

Teljast brot ákærða varða við 1. mgr., sbr. 2. mgr. 45. gr., 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50, 1987, sbr. 1. mgr. 100. gr. sömu laga og 2. gr., sbr. 5. og 6. gr. laga um ávana- og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum, til að sæta upptöku á framangreindum fíkniefnum (efnaskrá lögreglu nr. 35612) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru þann 5. nóvember sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Var málinu þá frestað að ósk skipaðs verjanda, er tilkynnt hafði forföll. Ekki var mætt af hálfu ákærða í þinghald þann 30. nóvember sl., né heldur boðuð forföll. Málið var því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að amfetamín, metamfetamín og tetrahýdrókannabínólsýra hafi fundist í þvagi ákærða. Þá hafi í blóði hans mælst amfetamín 40 ng/ml, metamfetamín 280 ng/ml og tetrahýdrókannabínól 9,1 ng/ml. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði og öðrum gögnum hefur ákærði tíu sinnum áður sætt refsingu. Þann 1. september 2006 var ákærða gerð sekt meðal annars vegna ölvunaraksturs og hann jafnframt sviptur ökurétti í fjóra mánuði. Þann 20. desember 2007 var ákærða gerð sekt vegna fíkniefnalagabrots. Þann 12. júní 2008 var ákærða gerð sekt vegna fíkniefnalagabrots. Þann 20. júní 2008 var ákærða gerð sekt vegna ölvunaraksturs og aksturs sviptur ökurétti, auk þess sem hann var þá sviptur ökurétti í þrjú ár. Þann 11. janúar 2010 var ákærða gerð sekt vegna aksturs sviptur ökurétti. Þann 29. mars 2012 var ákærða gert að sæta fangelsisrefsingu vegna ölvunaraksturs auk annarra umferðarlagabrota, auk þess sem hann var sviptur ökurétti ævilangt. Þann 31. janúar 2014 var ákærða gerð fangelsisrefsing vegna ölvunaraksturs, fíkniefnaaksturs og akstur sviptur ökurétti. Þá var ævilöng svipting ökuréttar hans áréttuð. Þann 18. febrúar 2016 var ákærða gerð fangelsisrefsing vegna ölvunaraksturs og aksturs sviptur ökurétti, auk annarra brota. Var þá enn áréttuð ævilöng ökuréttarsvipting ákærða. Loks var ákærða þann 18. mars 2016 gerð sekt vegna fíkniefnalagabrots. Að öðru leyti hefur sakaferill ákærða ekki áhrif við ákvörðun refsingar í máli þessu.

Af framangreindu virtu er ljóst að ákærði er nú fundinn sekur um margítrekaðan aksturs undir áhrifum áfengis og/eða fíkniefna, sem og akstur sviptur ökurétti. Að virtum sakaferli ákærða er refsing hans hæfilega ákveðin fangelsi í sex mánuði. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærða.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 230.532 kr. Engan annan sakarkostnað leiddi af málinu.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, Á-kk-nf L-kk-nf Á-kk-nf, sæti fangelsi í sex mánuði.

Áréttuð er ævilöng svipting ökuréttar ákærða.

Gerð eru upptæk 11,63 g af maríhúana, sbr. efnaskrá lögreglu nr. 35612.

Ákærði greiði allan sakarkostnað, 230.532 krónur.

S-kvk-nf I-kvk-nf.